Forslag til Europa-Parlamentet og Rådets direktiv om ONP-vilkår for taletelefonitjenesten og om udbud af forsyningspligtydelser på teleområdet under konkurrenceforhold, som erstatter direktiv 95/62/EF (96/C 371/02) (EØS-relevant tekst) KOM(96) 419 endelig udg. - 96/0226 (COD)

(Forelagt af Kommissionen den 5. november 1996)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i traktatens artikel 189 B, og

ud fra følgende betragtninger:

(1) Udbuddet af teletjenester og -infrastruktur liberaliseres pr. 1. januar 1998; Rådet (1), Europa-Parlamentet (2), Det Økonomiske og Sociale Udvalg (3) og Regionsudvalget (4) har alle erkendt, at liberaliseringen skal ledsages af harmoniserede bestemmelser til sikring af forsyningspligten; begrebet forsyningspligt skal udvikles for at være på højde med den teknologiske udvikling, markedsudviklingen og ændringer i forbrugernes ønsker; man er i Fællesskabet nået et godt stykke vej med hensyn til at definere omfanget af forsyningspligten og fastsætte regler for omkostningsberegning og finansiering (5); Kommissionen har forpligtet sig til at offentliggøre en rapport om overvågning af forsyningspligtydelsernes omfang, kvalitet og prismæssige overkommelighed i Fællesskabet inden den 1. januar 1998 og derefter med jævne mellemrum (6);

(2) Rådets direktiv 90/387/EØF af 28. juni 1990 om oprettelse af det indre marked for teletjenester ved gennemførelse af tilrådighedsstillelse af åbne net, ONP (open network provision - tilrådighedsstillelse af åbne net) (7) opstiller de generelle rammer for anvendelse af ONP-principperne på specifikke områder;

(3) i artikel 32, stk. 1, i Europa-Parlamentet og Rådets direktiv 95/62/EF af 13. december 1995 om ONP-vilkår for taletelefonitjenesten (8) anmodes Europa-Parlamentet og Rådet om, på grundlag af et forslag, som Kommissionen forelægger, inden den 1. januar 1998 at træffe afgørelse om revision af direktivet med henblik på tilpasning heraf til kravene i forbindelse med liberalisering af markedet; direktiv 95/62/EF finder ikke anvendelse på mobiltelefontjenester; på vejen mod et marked med fri konkurrence er der visse forpligtelser, der bør gælde for alle udbydere af telefonitjenester via faste net, mens andre kun bør opretholdes, så længe visse organisationer fortsat har en stærk markedsposition og derved har mulighed for uafhængigt af deres konkurrenter at påvirke markedsbetingelserne; der er fuldt ud taget hensyn til brugerne og forbrugernes krav om overkommelige priser og takster, omkostningskontrol og brugerfaciliteter, således som dette er kommet til udtryk i den offentlige høring om forsyningspligt på teleområdet (9); da de påkrævede ændringer af direktiv 95/62/EF er omfattende, er det hensigtsmæssigt for klarhedens skyld at omformulere nævnte direktiv; nærværende direktiv berører ikke tidsfristerne for medlemsstaternes gennemførelse af direktiv 95/62/EF, som angivet i bilag IV;

(4) forsyningspligt består grundlæggende i, at brugerne på anmodning skal kunne få en tilslutning til det faste offentlige telefonnet til en overkommelig pris; der bør ikke være nogen restriktioner på, om tilslutningen derefter anvendes sammen med kabelteknologi eller trådløs teknologi; spørgsmålet om, hvad der er en overkommelig pris, bør afgøres på nationalt plan under hensyntagen til særlige nationale forhold, herunder by- og landsplanlægningsaspekter; hvorvidt telefontjenesten er prismæssigt overkommelig hænger sammen med, hvor detaljerede oplysninger brugerne får om udgifterne til deres telefonforbrug, samt med de relative omkostninger ved anvendelse af telefon i forhold til andre ydelser;

takstudjævning betyder, at man er ved at bevæge sig fra væk fra ensartede lave og ikke-omkostningsægte priser; indtil den frie konkurrence er endeligt etableret, kan det være nødvendigt at sikre, at man ikke anvender takststigninger i fjerntliggende områder og landområder til at kompensere for indtægtstab som følge af fald i taksterne andre steder; prislofter og lignende ordninger kan anvendes til at sikre, at den nødvendige takstudjævning ikke bliver til skade for brugerne, og at prisforskellene mellem dyre og billige områder ikke betyder, at telefonitjenesterne bliver prismæssigt uoverkommelige;

(5) telefonnettenes og telefonitjenesternes betydning er så stor, at alle, der med rimelighed anmoder herom, bør have adgang til disse; i overensstemmelse med nærhedsprincippet er det op til medlemsstaterne at bestemme, hvilke organisationer der skal varetage forskellige elementer af forsyningspligten som defineret i dette direktiv; forpligtelser i forbindelse hermed kunne indgå i vilkårene, når der udstedes tilladelser til at udbyde taletelefonitjenester; det er kun nettoomkostningerne af de forpligtelser, der falder ind under nærværende direktiv, der bør deles under en finansieringsordning for forsyningspligten;

(6) udbud af nummerfortegnelser- og -oplysninger er en konkurrencemæssig aktivitet; Europa-Parlamentet og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger indeholder regler for behandlingen af personlige data (10); der er i Fællesskabet gjort fremskridt med hensyn til et direktivforslag om beskyttelse af personoplysninger og privatlivets fred inden for telesektoren, og dette vil give abonnenterne ret til på anmodning ikke at blive optaget i eller til at få visse oplysninger slettet fra en trykt eller elektronisk nummerfortegnelse (11); brugerne og forbrugerne ønsker udtømmende nummerfortegnelser og nummeroplysningstjenester, der dækker alle optagne abonnenter og deres numre (herunder numre for faste telefoner, mobiltelefoner og personlige numre); den situation, hvor visse telefonbøger og nummeroplysningstjenester leveres på en måde, så de for brugeren opfattes som gratis, berøres ikke af dette direktiv;

(7) i Rådets beslutning 91/396/EØF af 29. juli 1991 om indførelse af et fælleseuropæisk alarmnummer (12) blev medlemsstaterne opfordret til at sikre, at nummeret »112« senest den 31. december 1996 blev indført i de offentlige telefonnet som et fælleseuropæisk alarmnummer; det er vigtigt, at brugerne kan foretage alarmopkald, især på det fælleseuropæiske alarmnummer »112«, gratis fra alle telefoner, herunder offentlige betalingstelefoner, uden at skulle bruge mønter eller kort;

(8) kvalitet og pris er nøglefaktorer på et marked med fri konkurrence, og de nationale myndighedsorganer bør være i stand til at overvåge tjenesternes kvalitet og om nødvendigt gribe ind med afhjælpende foranstaltninger; en sådan indgriben sker med forbehold af de nationale myndigheders og Fællesskabets anvendelse af konkurrenceretten;

(9) en medlemsstat kan i særlige tilfælde foreskrive betingelser for adgang til og brug af faste offentlige telefonnet eller offentligt tilgængelige telefonitjenester under henvisning til ufravigelige hensyn; de nationale myndighedsorganer kan godkende procedurer, hvorved en organisation kan gribe ind umiddelbart for at begrænse adgangen, især i tilfælde af svig; bortset fra tilfælde af vedvarende overskridelse af betalingsfristerne eller gentagne tilfælde af manglende betaling skal forbrugerne beskyttes mod øjeblikkelig nedlukning af deres telefon som følge af manglende betaling, og forbrugerne bør, især i tilfælde af tvister vedrørende store fakturaer for opkald til særtjenestenumre med overtaksering, fortsat have adgang til de basale telefonitjenester, mens tvisten afgøres;

(10) faciliteter som tonesignalering og specificeret fakturering er normalt til rådighed på moderne telefoncentraler og kan derfor udbydes uden store omkostninger, efterhånden som de gamle centraler moderniseres eller udskiftes med nye; tonesignalering anvendes i stadig højere grad til interaktiv kommunikation med særlige tjenester og faciliteter, herunder tillægstjenester, og manglende adgang til denne facilitet kan forhindre, at brugerne får adgang til visse tjenester; specificeret fakturering og selektiv spærring af opkald er værdifulde redskaber for brugerne til at kontrollere og overvåge deres brug af telefonnettene; der er gjort fremskridt i Fællesskabet med hensyn til et direktivforslag om beskyttelse af personoplysninger og privatlivets fred inden for telesektoren, og dette vil sikre brugernes privatliv for så vidt angår specificeret fakturering; de europæiske standardiseringsorganisationer har udarbejdet harmoniserede standarder for tekniske grænseflader for adgang til det tjenesteintegrerede digitalnet (ISDN) via det såkaldte S/T-referencepunkt;

(11) nogle af de tidligere forpligtelser vedrørende takster og omkostningsregnskaber er ikke længere nødvendige, når der er indført fri konkurrence, og andre kan lempes af de nationale myndighedsorganer, når man med den frie konkurrence har opnået de ønskede mål; i traktatens konkurrenceregler indgår bestemmelser om ikke-diskriminering, og disse finder under alle omstændigheder anvendelse;

(12) spørgsmål vedrørende prismæssig overkommelighed, tjenesternes kvalitet og forsyningspligtens fremtidige omfang bør gøres til genstand for høringer af alle de berørte parter på nationalt plan og EU-plan; sådanne høringer kræver, at der foreligger tilstrækkelige oplysninger om forsyningspligtydelsernes omfang, kvalitet og prismæssige overkommelighed; handicappede brugere bør i videst muligt omfang tilbydes samme tjenesteniveau som andre brugere med hensyn til adgang til og brug af telefonitjenester;

(13) Kommissionen skal være i stand til effektivt at overvåge gennemførelsen af dette direktiv, og brugerne i Europa skal vide, hvor de kan finde offentliggjort information om telefonitjenesterne i andre medlemsstater;

(14) i betragtning af den forventede tilnærmelse mellem faste og mobile telefonitjenester bør det i forbindelse med revisionen af direktivet tages op til overvejelse, om det også skal finde anvendelse på mobile tjenester; fristen for revisionen af direktivet, dvs. den 31. december 1999, gør det muligt at foretage en koordineret revision af alle ONP-direktiverne på baggrund af erfaringerne med liberaliseringen af de offentlige telenet og taletelefonitjenesterne;

(15) det afgørende mål om at sikre forsyningspligten på teleområdet for alle EU-borgerne og om at harmonisere betingelserne for adgang til og brug af faste offentlige telefonnet og offentligt tilgængelige telefonitjenester kan ikke opfyldes tilfredsstillende på medlemsstatsplan -

UDSTEDT FØLGENDE DIREKTIV:

KAPITEL I ANVENDELSESOMRÅDE, MÅL OG DEFINITIONER

Artikel 1 Anvendelsesområde og mål

1. Dette direktiv vedrører harmoniseringen af betingelserne for åben og effektiv adgang til og brug af faste offentlige telefonnet og offentligt tilgængelige telefonitjenester i et miljø med fri og åben konkurrence på markederne, i overensstemmelse med principperne for tilrådighedsstillelse af åbne net (ONP-principperne).

Formålet er at sikre, at der overalt i Fællesskabet stilles telefonitjenester af høj kvalitet til rådighed, samt at alle brugere, herunder forbrugerne, har adgang til et nærmere specificeret sæt af telefonitjenester til overkommelige priser.

2. Direktivet erstatter direktiv 95/62/EF.

Artikel 2 Definitioner

1. Definitionerne i direktiv 90/387/EØF finder anvendelse på nærværende direktiv, hvor det er relevant.

2. I dette direktiv forstås ved:

- »brugere«: enkeltpersoner, herunder forbrugere, eller organisationer, der bruger eller anmoder om adgang til offentligt tilgængelige teletjenester

- »forbruger«: enhver fysisk person, der bruger et fast offentligt telefonnet eller en offentligt tilgængelig telefonitjeneste til formål, der ikke står i forbindelse med vedkommendes erhverv, forretning eller profession

- »fast offentligt telefonnet«: de dele at det offentlige koblede telefonnet, som helt eller delvist anvendes til formidling af taletelefoni mellem faste nettermineringspunkter

- »offentlig betalingstelefon«: en telefon, hvortil der er offentlig adgang, og for hvis brug der betales ved hjælp af mønter, betalingskort og/eller forudbetalte kort

- »offentligt tilgængelig telefonitjeneste«: en tjeneste, der stilles til rådighed for telefonbrugerne via en tilslutning til det faste offentlige telefonnet, og som giver adgang til de faciliteter, som er specificeret i dette direktiv

- »forsyningspligtydelser«: en nærmere defineret række af tjenester af nærmere specificeret kvalitet, som er til rådighed for alle brugere uafhængigt af deres geografiske placering til en pris, der, set i lyset af de særlige nationale forhold, er overkommelig

- »nationalt myndighedsorgan«: den eller de instanser i en medlemsstat, der af medlemsstaten bl.a. har fået til opgave at varetage de i dette direktiv omhandlede myndighedsopgaver

- »ONP-udvalget«: det udvalg, der er nedsat ved artikel 9, stk. 1, i direktiv 90/387/EØF

- »organisation med stærk markedsposition«: en organisation, der udbyder faste offentlige telefonnet og/eller offentligt tilgængelige telefonitjenester i en medlemsstat, og som af det nationale myndighedsorgan i den pågældende medlemsstat er blevet angivet at have en stærk markedsposition, hvilket er blevet meddelt Kommissionen.

En organisation anses for at have en stærk markedsposition, når dens andel af det relevante taletelefonimarked i en medlemsstat er på 25 % eller derover.

De nationale myndighedsorganer kan skønne, at en organisation med en markedsandel på mindre end 25 % på det relevante taletelefonimarked har en stærk markedsposition. De kan også skønne, at en organisation med en markedsandel på over 25 % på det relevante taletelefonimarked ikke har en stærk markedsposition. I begge tilfælde skal der tages hensyn til organisationens muligheder for at yde indflydelse på markedsvilkårene, dens omsætning i forhold til markedets størrelse, dens kontrol over slutbrugernes adgangsmidler, dens adgang til finansielle midler og dens erfaringer med hensyn til udbud af produkter og tjenester på markedet.

KAPITEL II SIKRING AF UDBUDDET AF EN NÆRMERE SPECIFICERET RÆKKE AF TELETJENESTER

Artikel 3 Tilrådighedsstillelse af teletjenester

Medlemsstaterne skal sikre, at alle brugere på deres område har mulighed for at få adgang til de tjenester, der er nævnt i dette kapitel.

Hvis disse tjenester ikke kan udbydes kommercielt på grundlag af de betingelser, der er fastsat af medlemsstaten, kan medlemsstaterne etablere ordninger til samfinansiering af forsyningspligten i overensstemmelse med fællesskabsretten.

Artikel 4 Prismæssig overkommelighed

1. Medlemsstaterne sikrer, under hensyntagen til de nationale forhold, at de tjenester, der er nævnt i dette kapitel, rent prismæssigt bliver overkommelige.

Under hensyntagen til takstudjævningen i retning af omkostningsægte takster opretholder medlemsstaterne især overkommelige priser for de nærmere specificerede tjenester for brugerne i landområder og dyre områder - om nødvendigt ved at tage skridt til at sikre, at man ikke bruger prisstigninger i landområder til at kompensere for indtægtstab som følge af prisfald andre steder - samt for sårbare brugergrupper som f.eks. ældre, handicappede og brugere med ringe forbrug af tjenesterne.

Med henblik herpå ophæver medlemsstaterne forpligtelser, der forhindrer eller begrænser anvendelsen af særlige eller målrettede rabatordninger for de tjenester, der er nærmere specificeret i direktivet, og medlemsstaterne kan i en passende periode og under overholdelse af fællesskabsretten indføre prislofter eller lignende ordninger for nogle af eller alle de specificerede tjenester.

Medlemsstaterne offentliggør de regler og kriterier, der anvendes til at sikre den prismæssige overkommelighed på nationalt niveau, under hensyntagen til den høring, der er truffet bestemmelse om i artikel 24.

2. Medlemsstaterne offentliggør regelmæssigt rapporter om udviklingen i taksterne.

Artikel 5 Nettilslutninger og adgang til telefonitjenester

1. Medlemsstaterne sikrer, at alle rimelige anmodninger om tilslutning til det faste offentlige telefonnet og adgang til offentligt tilgængelige telefonitjenester på et fast sted efterkommes.

Tilslutningerne skal give brugerne mulighed for at foretage og modtage nationale og internationale opkald med mulighed for overførsel af tale, telefax og/eller datakommunikation.

2. Hvis en netudbyder erklærer, at en bruger, under hensyntagen til den indtægt, der opstår som et resultat af tilslutningen, kun kan betjenes med tab eller med omkostninger, der falder uden for de normale kommercielle standarder, kan nettoomkostningerne i forbindelse med betjening af den pågældende bruger deles med andre organisationer under en finansieringsordning for forsyningspligten.

Artikel 6 Abonnentfortegnelse

1. Med forbehold af al relevant lovgivning vedrørende beskyttelse af personoplysninger og privatlivets fred, som f.eks. direktiv 95/46/EF, sikrer medlemsstaterne:

a) at abonnenterne har ret til at blive optaget i offentligt tilgængelige abonnentfortegnelser samt til at kontrollere optagelsen og om nødvendigt kræve rettelser eller lade sig slette

b) at fortegnelser over alle abonnenter, som accepterer at lade sig optage heri, herunder også over personlige numre, er tilgængelige for brugerne i trykt og, hvis det er hensigtsmæssigt, elektronisk form, og at de opdateres regelmæssigt

c) at alle brugere, herunder også brugere af offentlige betalingstelefoner, har adgang til nummeroplysningstjenester over alle optagne abonnenter.

2. For at sikre udbuddet af de i stk. 1 nævnte tjenester skal medlemsstaterne sikre, at alle organisationer, der tildeler brugerne telefonnumre, på anmodning stiller relevante oplysninger til rådighed i nærmere aftalt form og på retfærdige, rimelige og ikke-diskriminerende vilkår.

3. Medlemsstaterne sikrer, at organisationer, der udbyder den i stk. 2 nævnte tjeneste, overholder princippet om ikke-diskrimination i deres behandling og præsentation af de oplysninger, som de modtager.

4. Hvis en medlemsstat konstaterer, at der ikke findes en organisation, der er villig til at levere offentligt tilgængelige nummerfortegnelser eller stille en nummeroplysningstjeneste til rådighed for alle telefonbrugere, kan nettoomkostningerne til sådanne tjenester deles af alle de organisationer, der udbyder offentligt tilgængelige taletelefonitjenester under en ordning til finansiering af forsyningspligten og i overensstemmelse med fællesskabsretten.

Artikel 7 Offentlige betalingstelefoner

1. Medlemsstaterne sikrer, at dækningen med offentlige betalingstelefoner opfylder brugernes rimelige behov, både med hensyn til antal og geografisk dækning.

2. Medlemsstaterne sikrer, at det fra offentlige betalingstelefoner er muligt at foretage gratis alarmopkald på det fælleseuropæiske alarmnummer »112«, jf. beslutning 91/396/EØF, samt andre nationale alarmnumre.

3. Hvis en medlemsstat konstaterer, at visse offentlige betalingstelefoner kun kan drives med tab eller med omkostninger, der falder uden for de normale kommercielle standarder, kan nettoomkostningerne i forbindelse med tilrådighedsstillelse af disse offentlige betalingstelefoner deles mellem alle de organisationer, der udbyder offentlige telenet og/eller offentligt tilgængelige taletelefonitjenester, under en finansieringsordning for forsyningspligten og i overensstemmelse med fællesskabsretten.

Artikel 8 Særlige ordninger for handicappede og brugere med særlige behov

Medlemsstaterne træffer, hvor det er hensigtsmæssigt, særlige foranstaltninger for at sikre, at handicappede og brugere med særlige behov har adgang til telefonitjenester til overkommelige priser.

KAPITEL III GENERELLE BESTEMMELSER FOR FASTE OFFENTLIGE TELEFONNET OG OFFENTLIGT TILGÆNGELIGE TELEFONITJENESTER

Artikel 9 Tilslutning af terminaludstyr og brug af nettet

Medlemsstaterne sikrer, at alle brugere med en tilslutning til det faste offentlige telefonnet

a) kan tilslutte og anvende terminaludstyr, der passer til den pågældende tilslutning, i overensstemmelse med national ret og fællesskabsretten

b) har adgang til telefonistekspederede tjenester og nummeroplysningstjenester i henhold til artikel 6

c) har adgang til gratis alarmopkald på nummer »112« og eventuelt andre numre fastsat af de nationale myndighedsorganer til brug på nationalt plan.

Alle tilslutninger til det faste offentlige telefonnet, der er foretaget efter 1. januar 1998, skal være af en sådan kvalitet, at de ud over tale også skal kunne anvendes til overførsel af datakommunikation med hastigheder, der er egnede til adgang til online-informationstjenester, dvs. mindst 14 400 bit/s.

Artikel 10 Kontrakter

1. De nationale myndighedsorganer sikrer, at de organisationer, der udbyder adgang til faste offentlige telefonnet, giver brugerne en kontrakt, hvori det er specificeret, hvilken tjeneste der skal stilles til rådighed, hvilke kvalitetskrav den skal opfylde, samt hvilke kompensations- og/eller tilbagebetalingsordninger der er gældende, hvis de kontraktmæssige forpligtelser med hensyn til tjenestens kvalitet ikke opfyldes. Kontrakten skal også indeholde en kortfattet beskrivelse af, hvorledes man indleder en procedure til bilæggelse af tvister i overensstemmelse med bestemmelserne i artikel 26.

2. Med forbehold af andre ankemuligheder i den nationale lovgivning sikrer medlemsstaterne, at brugerne og, hvis den nationale lovgivning åbner mulighed herfor, organisationer, der repræsenterer brugernes og/eller forbrugernes interesser, kan indbringe sager for det nationale myndighedsorgan, hvis kompensations- og/eller tilbagebetalingsordningen anses for at være utilfredsstillende for brugerne.

De nationale myndighedsorganer skal kunne kræve ændringer af de i stk. 1 nævnte kontraktvilkår og af betingelserne i kompensations- og/eller tilbagebetalingsordningerne.

Artikel 11 Offentliggørelse af og adgang til oplysninger

1. Medlemsstaterne sikrer, at alle organisationer, der udbyder faste offentlige telefonnet eller offentligt tilgængelige telefonitjenester, offentliggør fyldestgørende og ajourførte oplysninger vedrørende adgangen til og brugen af det faste offentlige telefonnet og/eller de offentligt tilgængelige telefonitjenester. De nationale myndighedsorganer skal især sikre, at der opstilles overskuelige og præcise oversigter over taksterne.

2. De nationale myndighedsorganer sikrer, at de fra organisationer, der udbyder faste offentlige telefonnet, i overensstemmelse med bestemmelserne i stk. 4 modtager detaljerede oplysninger om specifikationerne for de tekniske grænseflader til nettet, som nærmere beskrevet i bilag II, del 1. Ændringer i eksisterende specifikationer for grænseflader til nettet samt oplysninger om nye grænsefladespecifikationer skal meddeles det nationale myndighedsorgan før implementeringen. Det nationale myndighedsorgan kan fastsætte en passende frist for afgivelse af denne meddelelse.

3. Så længe der stadig er monopol eller særrettigheder på udbuddet af offentlige telenet og offentligt tilgængelige taletelefonitjenester i en medlemsstat, sikrer det nationale myndighedsorgan, at der som fastlagt i stk. 4 offentliggøres fyldestgørende og ajourførte oplysninger vedrørende adgangen til og brugen af de faste offentlige telefonnet, jf. oversigtslisten i bilag II, del 2.

4. De nationale myndighedsorganer sikrer, at oplysningerne gøres tilgængelige på passende måde, så de berørte parter har let adgang til dem. I medlemsstaternes respektive statstidender meddeles det, hvorledes disse oplysninger offentliggøres.

5. De nationale myndighedsorganer underretter senest den 1. juli 1997 Kommissionen om, hvordan de i stk. 2 og 3 omhandlede oplysninger gøres tilgængelige. Kommissionen offentliggør med regelmæssige mellemrum en henvisning til sådanne underretninger i De Europæiske Fællesskabers Tidende. Der gives straks meddelelse om enhver ændring.

Artikel 12 Tjenesternes kvalitet

1. Medlemsstaterne træffer de nødvendige foranstaltninger for at sikre kvaliteten af de tjenester, der er omhandlet i dette direktiv. De kan f.eks. fastsætte kvalitetsmål i de godkendelser, de udsteder til organisationer, der udbyder faste offentlige telefonnet og/eller offentligt tilgængelige telefonitjenester.

Hvis der findes organisationer, der har monopol eller særrettigheder på udbud af faste offentlige telenet og/eller taletelefonitjenester, sikrer medlemsstaterne, at der fastsættes og offentliggøres kvalitetsmål i overensstemmelse med bestemmelserne i artikel 11, stk. 4, med hensyn til de relevante parametre, der er fastsat i bilag III.

2. De nationale myndighedsorganer sikrer, at organisationer, der i mere end 18 måneder har udbudt faste offentlige telefonnet og/eller offentligt tilgængelige telefonitjenester, begynder at registrere ajourførte oplysninger om kvaliteten af deres udbud på grundlag af de parametre, definitioner og målemetoder, der er fastsat i bilag III. Disse oplysninger skal på anmodning meddeles de nationale myndighedsorganer.

3. Hvor det er hensigtsmæssigt, f.eks. efter høring af de berørte parter i henhold til bestemmelserne i artikel 24, sikrer de nationale myndighedsorganer, at de data vedrørende kvaliteten, der er omhandlet i stk. 1, offentliggøres i overensstemmelse med bestemmelserne i artikel 11, stk. 4, og de kan fastsætte kvalitetsmål for organisationer, der udbyder faste offentlige telefonnet og/eller offentligt tilgængelige telefonitjenester, hvis sådanne mål ikke allerede eksisterer.

Hvis en organisation vedblivende ikke opfylder sådanne kvalitetsmål, kan der træffes særlige foranstaltninger i overensstemmelse med vilkårene i den pågældende organisations godkendelse.

4. De nationale myndighedsorganer kan anmode om en uafhængig revision af dataene vedrørende kvalitet for at sikre, at de data, der stilles til rådighed af de i stk. 1 nævnte organisationer, er nøjagtige og sammenlignelige.

Artikel 13 Brugs- og adgangsvilkår samt væsentlige krav

1. De nationale myndighedsorganer fastlægger fremgangsmåder, hvorved de hurtigst muligt kan træffe afgørelse fra sag til sag om, hvorvidt organisationer, der udbyder faste offentlige telefonnet og/eller offentligt tilgængelige telefonitjenester, skal have tilladelse til at træffe foranstaltninger såsom at afslå en anmodning om tilslutning til det faste offentlige telefonnet eller afbryde en tjeneste eller indskrænke dens disponibilitet, hvis de mener, at en bruger ikke opfylder brugsvilkårene. Sådanne fremgangsmåder kan også give det nationale myndighedsorgan mulighed for på forhånd at tillade bestemte foranstaltninger i tilfælde af nærmere angivne overtrædelser af brugsvilkårene, især svigagtig anvendelse.

Det nationale myndighedsorgan sikrer, at disse fremgangsmåder bygger på en gennemskuelig beslutningsproces, hvor begge parters rettigheder tilgodeses. Afgørelse træffes først, når begge parter har haft mulighed for at fremføre deres synspunkter. Afgørelsen skal behørigt begrundes og meddeles parterne inden for en uge.

En sammenfattende fremstilling af fremgangsmåderne offentliggøres som fastlagt i artikel 11, stk. 4.

Denne bestemmelse berører ikke parternes ret til at anlægge sag ved domstolene.

2. Hvis adgangen til eller brugen af faste offentlige telefonnet og/eller offentligt tilgængelige telefonitjenester begrænses med begrundelse i væsentlige krav, skal medlemsstaterne sikre, at det i de relevante nationale bestemmelser angives, hvilke af de væsentlige krav, som anført i litra a)-e) nedenfor, der ligger til grund for begrænsningen.

Sådanne begrænsninger skal pålægges ved bindende forskrifter, som kan prøves ved domstolene, og de skal offentliggøres som fastlagt i artikel 11, stk. 4.

Med forbehold af de foranstaltninger, der kan træffes i medfør af artikel 3, stk. 5, og artikel 5, stk. 3, i direktiv 90/387/EØF, gælder følgende væsentlige krav for det faste offentlige telefonnet og de offentligt tilgængelige telefonitjenester på følgende måde:

a) Nettets driftssikkerhed

Medlemsstaterne træffer alle nødvendige foranstaltninger for at sikre, at adgangen til det faste offentlige telefonnet og de offentligt tilgængelige telefonitjenester opretholdes i tilfælde af netsammenbrud, der har karakter af katastrofe, og i tilfælde af force majeure som f.eks. ekstreme vejrforhold, jordskælv, oversvømmelse, lynnedslag og brand.

Ved indtrædelse af en af de i første afsnit anførte begivenheder skal de involverede organer gøre deres yderste for at opretholde det højest mulige serviceniveau og opfylde de prioriteter, der er fastsat af de kompetente myndigheder.

De nationale myndighedsorganer sikrer, at eventuelle begrænsninger af adgangen til og brugen af faste offentlige telefonnet og offentligt tilgængelige telefonitjenester med begrundelse i nettenes sikkerhed står i et rimeligt forhold til den foreliggende situation og ikke er diskriminerende, samt at de er baseret på forud fastsatte objektive kriterier.

b) Bevarelse af nettets integritet

Medlemsstaterne træffer alle nødvendige foranstaltninger for at sikre, at det faste offentlige telefonnets integritet opretholdes. De nationale myndighedsorganer sikrer, at begrænsninger af adgangen til og brugen af det faste offentlige telefonnet under henvisning til kravet om bevarelse af nettets integritet for at beskytte bl.a. netudstyr, programmel og lagrede data, ikke gøres mere omfattende end absolut nødvendigt for at sikre nettets normale drift. Sådanne begrænsninger må ikke være diskriminerende og skal baseres på forud fastsatte objektive kriterier.

c) Driftskompatibilitet mellem tjenester

Når terminaludstyr anvendes i overensstemmelse med direktiv 91/263/EØF, må der ikke pålægges yderligere restriktioner for brugen under henvisning til kravet om driftskompatibilitet mellem tjenester.

d) Databeskyttelse

Der kan kun lægges begrænsninger på adgangen til og brugen af faste offentlige telefonnet og/eller offentligt tilgængelige telefonitjenester under henvisning til databeskyttelse, hvis dette sker i overensstemmelse med relevant lovgivning om beskyttelse af personoplysninger og privatlivets fred, som f.eks. direktiv 95/46/EF.

e) Effektiv udnyttelse af frekvensspektret

Medlemsstaterne træffer alle fornødne foranstaltninger for at sikre en effektiv udnyttelse af frekvensspektret og undgå skadelig interferens mellem radiobaserede systemer, der vil kunne medføre en begrænsning af adgangen til eller brugen af faste offentlige telefonnet og/eller offentligt tilgængelige telefonitjenester.

3. Så længe en medlemsstat opretholder monopol eller særrettigheder på udbud af offentlige telenet og taletelefonitjenester, skal de betingelser, som brugerne pålægges under henvisning til sådanne forhold, pålægges ved bindende forskrifter og efter accept fra det nationale myndighedsorgan.

KAPITEL IV SÆRLIGE BESTEMMELSER FOR OFFENTLIGE TELEFONNET OG OFFENTLIGT TILGÆNGELIGE TELEFONITJENESTER

Artikel 14 Specificeret fakturering, tonesignalering og selektiv spærring af opkald

1. Medlemsstaterne sikrer, at alle organisationer, der udbyder offentligt tilgængelige telefonitjenester via faste offentlige telefonnet hurtigst muligt stiller følgende faciliteter til rådighed:

- tonesignalering

- specificeret faktuering og selektiv spærring af opkald som faciliteter, der kan leveres på anmodning.

Tonesignalering og selektiv spærring af opkald er nærmere specificeret i bilag I, del 1.

De nationale myndighedsorganer sikrer, at disse faciliteter tilbydes størstedelen af brugerne senest den 31. december 1998, og at de er tilgængelige for alle inden den 31. december 2002.

2. Med forbehold af bestemmelserne i den relevante lovgivning vedrørende beskyttelse af personoplysninger og privatlivets fred, som f.eks. direktiv 95/46/EF, skal de specificerede fakturaer være tilstrækkeligt detaljerede til, at der kan foretages en kontrol af de omkostninger, der er påløbet ved anvendelse af det faste offentlige telefonnet og/eller de offentligt tilgængelige telefonitjenester.

Et mindsteniveau for en specificeret fakturering skal tilbydes alle brugere uden ekstra omkostninger. Et eventuelt større detaljeringsniveau kan tilbydes brugerne til en rimelig pris. De nationale myndighedsorganer kan fastlægge mindsteniveauet for specificeret fakturering.

Opkald til hjælpetjenester, der er gratis for brugeren, skal ikke figurere på abonnentens specificerede faktura.

Artikel 15 Levering af ekstra faciliteter

1. De nationale myndighedsorganer sikrer, at organisationer, som har en stærk markedsposition inden for udbud af telefonitjenester via faste offentlige telefonnet, stiller de faciliteter til rådighed, der er anført i bilag I, del 2, i den udstrækning, dette er teknisk gennemførligt og økonomisk bæredygtigt.

2. De nationale myndighedsorganer skal anspore og tilskynde til, at de tjenester og faciliteter, der er anført i bilag I, del 3, stilles til rådighed i overensstemmelse med traktatens konkurrencebestemmelser.

3. De nationale myndighedsorganer sikrer, at der fastlægges frister for indførelsen af de faciliteter, der er anført i bilag I, del 2, under hensyntagen til, hvor udviklet nettet er, hvor stor markedsefterspørgslen er, og hvor langt standardiseringsarbejdet er fremme, og de sikrer, at disse frister offentliggøres som fastlagt i artikel 11, stk. 4.

Artikel 16 Særlige nettilslutninger

1. De nationale myndighedsorganer sikrer, at organisationer, som har en stærk markedsposition inden for udbud af faste offentlige telefonnet, behandler rimelige anmodninger fra teletjenesteudbydere om adgang til det faste offentlige telefonnet via andre nettermineringspunkter end de sædvanlige, der er omhandlet i bilag II, del 1.

2. Organisationer, der fremsætter en sådan anmodning, skal have mulighed for at indbringe sagen for det nationale myndighedsorgan, inden der træffes endelig afgørelse om at afslå en anmodning om adgang eller underlægge den restriktioner.

Hvis en anmodning om særlig nettilslutning afslås, skal den ansøgende organisation hurtigst muligt have en begrundet forklaring af årsagerne til afvisningen.

3. De nærmere tekniske og forretningsmæssige betingelser for særlige nettilslutninger aftales mellem de berørte parter, dog således at det nationale myndighedsorgan kan gribe ind som fastlagt i stk. 2, 4 og 5. Aftalen kan omfatte kompensation til organisationen for dens omkostninger i forbindelse med bl.a. etableringen af den ønskede nettilslutning; herved skal principperne om omkostningsægthed, der er fastlagt i bilag II til direktiv 90/387/EØF, respekteres fuldt ud.

4. De nationale myndighedsorganer kan når som helst gribe ind på eget initiativ og skal gribe ind, hvis en af parterne anmoder herom, for at fastsætte vilkår, der er ikke-diskriminerende og er retfærdige og rimelige for begge parter, og som indebærer den størst mulige fordel for alle brugere.

5. De nationale myndighedsorganer har ligeledes ret til i alle brugeres interesse at sikre, at aftalerne omfatter betingelser, som opfylder kriterierne i stk. 4, at de indgås og gennemføres hurtigt og effektivt, og at de indeholder bestemmelser om, hvordan relevante standarder skal opfyldes, hvordan de væsentlige krav skal tilgodeses, og/eller hvordan kvaliteten skal opretholdes for den samlede forbindelse gennem nettet.

6. De betingelser, som de nationale myndighedsorganer fastlægger i henhold til stk. 5, skal offentliggøres som fastsat i artikel 11, stk. 4.

7. De nationale myndighedsorganer sikrer, at de organisationer med en stærk markedsposition, der er henvist til i stk. 1, overholder princippet om ikke-diskriminering, når de anvender faste offentlige telefonnet, og navnlig når de anvender særlige nettilslutninger til at udbyde offentligt tilgængelige teletjenester.

8. Hvor det er relevant, anmoder Kommissionen i samråd med ONP-udvalget, der handler i overensstemmelse med fremgangsmåden i artikel 29, ETSI om at udarbejde standarder for nye typer nettilslutning. Der offentliggøres en henvisning til sådanne standarder i De Europæiske Fællesskabers Tidende, jf. artikel 5 i direktiv 90/387/EØF.

9. Nærmere oplysninger om enkelthederne i aftaler vedrørende særlige nettilslutninger skal stilles til rådighed for det nationale myndighedsorgan, hvis dette anmoder herom.

Artikel 17 Takstprincipper

1. Med forbehold af de særlige bestemmelser i artikel 4 vedrørende prismæssig overkommelighed sikrer de nationale myndighedsorganer, at organisationer, som har en stærk markedsposition inden for udbud af taletelefonitjenester via det faste offentlige telefonnet, overholder bestemmelserne i denne artikel.

2. Taksterne for brug af det faste offentlige telefonnet og offentligt tilgængelige telefonitjenester skal følge de grundlæggende principper for omkostningsægthed, som anført i bilag II til direktiv 90/387/EØF. Især de faciliteter, der er omhandlet i artikel 14 i dette direktiv, skal leveres til overkommelige priser.

3. Taksterne for adgang til og brug af det faste offentlige telefonnet skal være uafhængige af det formål, brugeren anvender det til, medmindre anvendelsesformålet kræver en anden tjeneste eller facilitet.

4. Taksterne for faciliteter, der ligger ud over tilslutning til det faste offentlige telefonnet og de offentligt tilgængelige telefonitjenester, skal i overensstemmelse med fællesskabsretten fastsættes særskilt i et sådant omfang, at brugeren ikke er tvunget til at betale for faciliteter, der ikke er nødvendige for den tjeneste, der er anmodet om.

5. Takstændringer må først gennemføres efter udløbet af en passende offentlig bekendtgørelsesfrist, der fastsættes af det nationale myndighedsorgan.

6. En medlemsstat kan give dets nationale myndighedsorgan bemyndigelse til fravige kravene i stk. 2-5 i et givent geografisk område, hvis det har kunnet konstatere, at der i det pågældende område er reel konkurrence inden for det relevante marked for telefonitjenester.

Artikel 18 Principper for omkostningsregnskaber

1. Hvis organisationer er underlagt en forpligtelse om, at deres takster skal opfylde princippet om omkostningsægthed i overensstemmelse med artikel 17, sikrer medlemsstaterne, at de omkostningsregnskabssystemer, der anvendes af sådanne organisationer, er hensigtsmæssige med henblik på gennemførelsen af artikel 17, og at overholdelsen af sådanne systemer kontrolleres af et kompetent og af disse organisationer uafhængigt organ. De nationale myndighedsorganer sikrer, at der hvert år offentliggøres en erklæring om overholdelse af systemerne.

2. De nationale myndighedsorganer sikrer, at beskrivelsen af omkostningsregnskabssystemet, der er omhandlet i stk. 1, hvoraf hovedkategorierne for kontering af omkostninger og regler for allokering af omkostningerne i forbindelse med taletelefonitjenesterne fremgår, stilles til rådighed for dem på forlangende. De nationale myndighedsorganer giver efter anmodning Kommissionen oplysninger om de omkostningsregnskabssystemer, som de pågældende organisationer anvender.

3. Så længe udbuddet af offentlige telefonnet og taletelefonitjenester er underlagt monopol eller særrettigheder i en medlemsstat, skal det system, der er omhandlet i stk. 1, omfatte følgende elementer, dog med forbehold af sidste afsnit i dette stykke:

a) Omkostningerne ved taletelefonitjenesten skal navnlig omfatte teleselskabernes direkte omkostninger til oprettelse, drift og vedligeholdelse af taletelefonitjenesten samt til markedsføring og fakturering af denne.

b) Fællesomkostninger, dvs. omkostninger, der hverken kan henføres til taletelefonitjenesten eller til andre aktiviteter, fordeles således:

i) Fællesomkostninger skal så vidt muligt fordeles på grundlag af en direkte analyse af omkostningernes oprindelse.

ii) Er en direkte analyse ikke mulig, skal fællesomkostningerne fordeles på grundlag af en indirekte tilknytning mellem disse og en anden omkostningskategori, for hvilken en direkte tilskrivning eller fordeling er mulig. En sådan indirekte tilknytning baseres på indbyrdes sammenlignelige omkostningsstrukturer.

iii) Kan der hverken findes noget direkte eller indirekte grundlag for omkostningsfordelingen, fordeles omkostningerne efter en generel fordelingsnøgle, der beregnes på grundlag af forholdet mellem samtlige udgifter, som direkte hidrører fra eller indirekte tilskrives dels taletelefonitjenesten, dels andre tjenester.

Der kan anvendes andre omkostningsregnskabssystemer, hvis de er egnede med henblik på gennemførelse af artikel 17 og som sådan er blevet godkendt af det nationale myndighedsorgan til brug for teleselskaberne, idet Kommissionen dog skal underrettes herom, inden de tages i brug.

4. Medlemsstaterne sikrer, at regnskaberne for alle organisationer, der udbyder faste offentlige telefonnet og/eller offentligt tilgængelige telefonitjenester, udfærdiges, forelægges til revision og offentliggøres i overensstemmelse med reglerne for forretningsforetagender i medlemsstaternes nationale lovgivning og fællesskabsretten. Detaljerede regnskabsoplysninger skal under iagttagelse af fortrolighed stilles til rådighed for det nationale myndighedsorgan, når det anmoder herom.

Artikel 19 Rabatordninger og andre særlige takstbestemmelser

Hvis en organisation er forpligtet til at praktisere omkostningsægte takster for slutbrugerne (herunder forbrugerne) i henhold til bestemmelserne i artikel 17, sikrer medlemsstaterne, at rabatordninger er fuldt ud gennemskuelige, og at de offentliggøres og anvendes i overensstemmelse med princippet om ikke-diskriminering.

De nationale myndighedsorganer kan kræve sådanne rabatordninger ændret eller tilbagetrukket.

Artikel 20 Specifikationer for nettilslutning, herunder for stikket

1. Standarder, der er egnede for adgang til faste offentlige telefonnet, offentliggøres i den liste over ONP-standarder, der omhandles i artikel 5 i direktiv 90/387/EØF.

2. Hvis telefonitjenester stilles til rådighed for brugere via S/T-referencepunktet i et ISDN-net, sikrer de nationale myndighedsorganer, at nettermineringspunkterne i ISDN-nettet opfylder de relevante fysiske grænsefladespecifikationer, især specifikationerne for stikket, hvortil der henvises i listen over ONP-standarder.

Artikel 21 Manglende betaling

Medlemsstaterne godkender nærmere bestemte foranstaltninger, som skal være rimeligt afpassede og ikke-diskriminerende, og som skal offentliggøres på den i artikel 11, stk. 4, fastsatte måde, til dækning af manglende betaling af telefonregninger for brug af det faste offentlige telefonnet. Disse foranstaltninger skal omfatte bestemmelser om, at abonnenten på forhånd varsles om mulige følger i form af tjenestens afbrydelse eller ophør.

Bortset fra gentagne tilfælde af for sen betaling eller manglende betaling, skal det ved disse foranstaltninger sikres, at det i det omfang, det er teknisk muligt, kun er den berørte tjeneste, der afbrydes, og at en fuldstændig frakobling først finder sted efter en nærmere angivet frist, inden for hvilken opkald, som er gratis for abonnenten, tillades.

Artikel 22 Vilkår for tjenesteudbuds ophør

1. Bestemmelserne i denne artikel er gældende, så længe udbuddet af offentlige telekommunikationsnet og offentligt tilgængelige taletelefonitjenester i en medlemsstat er underlagt monopol eller særrettigheder.

2. De nationale myndighedsorganer sikrer, at udbuddet fra organisationer med monopol eller særrettigheder opretholdes i en rimelig periode, og at en tjeneste ikke kan bringes til ophør eller ændres i en grad, som påvirker brugen, før de berørte brugere er blevet hørt, og før udløbet af en passende offentlig bekendtgørelsesfrist, der fastsættes af det nationale myndighedsorgan.

3. Uden at dette berører de ankemuligheder, som er hjemlet i national lovgivning, skal medlemsstaterne sikre, at brugere og, hvis den nationale lovgivning hjemler mulighed for dette, organisationer, som repræsenterer bruger- og eller forbrugerinteresser, kan indbringe klagesager for det nationale myndighedsorgan, hvis de berørte brugere ikke er indforstået med den ophørsdato, som organisationen påtænker.

Artikel 23 Fravigelse af de offentliggjorte betingelser

1. Bestemmelserne i denne artikel er gældende, så længe udbuddet af offentlige telekommunikationsnet og offentligt tilgængelige taletelefonitjenester i en medlemsstat er underlagt monopol eller særrettigheder.

2. Hvis en organisation med monopol eller særrettigheder anser det for urimeligt at imødekomme en konkret anmodning om tilslutning til det faste offentlige telefonnet på de offentliggjorte takst- og leveringsbetingelser, skal den indhente de nationale myndighedsorganers samtykke til, at nævnte betingelser fraviges i det pågældende tilfælde.

KAPITEL V PROCEDUREMÆSSIGE BESTEMMELSER

Artikel 24 Høring

Medlemsstaterne skal i overensstemmelse med de nationale procedurer herfor sikre gennemførelsen af høringer med repræsentanter for de organisationer, der udbyder offentlige telefonnet, brugere, forbrugere, producenter og tjenesteudbydere om spørgsmål vedrørende telefonitjenesternes omfang, prismæssig overkommelighed og kvalitet. Hvis det er hensigtsmæssigt, gennemfører Kommissionen yderligere høringer om disse spørgsmål på europæisk plan.

Artikel 25 Indberetning og aflæggelse af rapport

1. Medlemsstaterne indberetter enhver ændring i de oplysninger, der skal offentliggøres i henhold til direktiv 95/62/EF, til Kommissionen. Kommissionen offentliggør sådanne indberetninger i De Europæiske Fællesskabers Tidende.

2. Medlemsstaterne giver også Kommissionen:

- meddelelse om organisationer med stærk markedsposition i dette direktivs forstand

- nærmere oplysninger om situationer, hvor organisationer, der udbyder faste offentlige telefonnet og/eller offentligt tilgængelige telefonitjenester, i overensstemmelse med artikel 17, stk. 6, ikke længere er forpligtede til at følge princippet om omkostningsægte takster.

Kommissionen kan anmode de nationale myndighedsorganer om at begrunde slækkelsen af kravet om omkostningsægthed.

3. Hvis udbuddet af offentlige telenet og offentligt tilgængelige taletelefonitjenester er underlagt monopol eller særrettigheder i en medlemsstat, skal de nationale myndighedsorganer stille følgende oplysninger til rådighed og meddele dem til Kommissionen, hvis denne anmoder herom: oplysninger om de sager - bortset fra sådanne, som er omhandlet i artikel 21 - hvor adgangen til eller brugen af det faste offentlige telefonnet eller taletelefonitjenesten har været indskrænket eller nægtet, herunder om de trufne foranstaltninger og begrundelsen herfor.

Artikel 26 Forligsprocedure og bilæggelse af tvister nationalt

Med forbehold af:

a) Kommissionens eller en medlemsstats ret til at tage retlige skridt i henhold til traktaten

b) de rettigheder, som gældende national lovgivning hjemler den person, der påberåber sig den i nr. 3 og 4 omhandlede procedure, de berørte organisationer eller andre, medmindre der indgås en aftale til løsning af uoverensstemmelser mellem disse

c) bestemmelserne i artikel 10, stk. 2, om, at de nationale myndighedsorganer kan fastsætte vilkårene i abonnentkontrakter

skal der være adgang til at benytte følgende procedurer:

1) Medlemsstaterne sikrer, at alle parter, herunder f.eks. brugere, tjenesteudbydere, forbrugere eller andre organisationer, der har en tvist med en organisation, der udbyder faste offentlige telefonnet og/eller offentligt tilgængelige telefonitjenester, vedrørende en formodet overtrædelse af dette direktiv bestemmelser, har ret til at anke sagen til det nationale myndighedsorgan eller en anden uafhængig instans. Der skal på nationalt plan fastlægges lettilgængelige og principielt prisbillige procedurer med henblik på en retfærdig, hurtig og gennemskuelig løsning af sådanne tvister. Disse procedure skal især følges i tilfælde, hvor brugere har en tvist med en organisation om deres telefonregninger eller vilkårene og betingelserne for levering af telefontjenesten.

2) En bruger eller en organisation kan i tilfælde, hvor en tvist involverer organisationer i mere end en medlemsstat, påberåbe sig den i nr. 3 og 4 omhandlede forligsprocedure ved skriftlig meddelelse til det nationale myndighedsorgan og Kommissionen. Medlemsstaterne kan også tillade deres nationale myndighedsorganer at påberåbe sig forligsproceduren.

3) Sagen kan henvises til formanden for ONP-udvalget, hvis de nationale myndighedsorganer eller Kommissionen efter en meddelelse som omhandlet i nr. 2 finder, at der bør foretages en nærmere undersøgelse.

4) I det i nr. 3 omhandlede tilfælde iværksætter ONP-udvalgets formand den nedenfor beskrevne procedure, når han finder det godtgjort, at alle rimelige skridt er taget på nationalt plan:

a) ONP-udvalgets formand indkalder hurtigst muligt en arbejdsgruppe bestående af mindst to medlemmer af ONP-udvalget, en repræsentant for de berørte nationale myndighedsorganer, samt ONP-udvalgets formand eller en anden af ham udpeget tjenestemand fra Kommissionen. Arbejdsgruppen, hvori Kommissionens repræsentant har formandskabet, skal normalt træde sammen inden for en frist på ti dage efter indkaldelsen. Formanden kan efter forslag fra et hvilket som helst medlem af arbejdsgruppen beslutte at opfordre indtil to andre personer til at bistå gruppen som eksperter.

b) Arbejdsgruppen giver den klagende part, de berørte medlemsstaters nationale myndighedsorganer og de involverede organisationer lejlighed til at fremsætte deres synspunkter i mundtlig eller skriftlig form.

c) Arbejdsgruppen bestræber sig på at bilægge uoverensstemmelse mellem de involverede parter inden for en frist på tre måneder fra den dato, hvor den i nr. 2 omhandlede meddelelse er modtaget. Formanden for ONP-udvalget informerer dette om resultatet af proceduren med henblik på udvalgets stillingtagen.

5) Den part, der iværksætter denne procedure, afholder selv sine omkostninger i forbindelse hermed.

Artikel 27 Udsættelse af visse forpligtelser

1. De frister, der er fastsat i udsættelser givet med hensyn til opfyldelse af kravene i artikel 12 og 13 i direktiv 95/62/EF, forbliver uændrede.

Artikel 28 Teknisk tilpasning

Der træffes efter proceduren i artikel 29 afgørelse om den nødvendige tilpasning af direktivets bilag I, II og III til den tekniske udvikling eller til ændringer i efterspørgslen.

Artikel 29 Rådgivende udvalgsprocedure

1. Kommissionen bistås af ONP-udvalget.

Udvalget hører især repræsentanter for de organisationer, der udbyder faste offentlige telefonnet og/eller offentligt tilgængelige telefonitjenester, brugerne, forbrugerne og producenterne.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster, om nødvendigt ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager det størst mulige hensyn til udvalgets udtalelse. Den underetter udvalget om, hvorledes den har taget hensyn til dets udtalelse.

Artikel 30 Revision af direktivet

Kommissionen undersøger og aflægger rapport til Europa-Parlamentet og Rådet om, hvorledes dette direktiv fungerer, første gang senest den 31. december 1999, idet der tages udgangspunkt i den rapport om forsyningspligten, som Kommissionen offentliggør inden den 1. januar 1998. Revisionen skal bl.a. bygge på medlemsstaternes oplysninger til Kommissionen, og skal navnlig koncentreres om:

- direktivets anvendelsesområde og især spørgsmålet om, hvorvidt nogle af bestemmelserne også bør gælde for mobiltelefoni

- bestemmelserne i kapitel II på baggrund af ændringer i markedsforholdene, brugerefterspørgslen og den tekniske udvikling

- opretholdelsen af de forpligtelser, der er pålagt i medfør af artikel 17, 18 og 19, på baggrund af konkurrenceliberaliseringen.

Hvis det skønnes nødvendigt, kan der i rapporten stilles forslag om yderligere periodiske revisioner.

Artikel 31 Omsætning til national lov

1. Medlemsstaterne træffer de nødvendige foranstaltninger for at efterkomme dette direktiv inden den 31. december 1997. De underretter straks Kommissionen herom.

Disse foranstaltninger skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen de vigtigste nationale retsforskrifter, som de udsteder på det område, der er omfattet af dette direktiv.

Artikel 32 Ophævelse af direktiv 95/62/EF

Direktiv 95/62/EF ophæves med virkning fra 31. december 1997, uden at dette berører medlemsstaternes forpligtelser til at gennemføre bestemmelserne i nævnte direktiv i henhold til den tidsplan, der er fastlagt i bilag IV.

Henvisninger til det ophævede direktiv skal anses for at være henvisninger til nærværende direktiv.

Bilag V indeholder en oversigt over forbindelsen mellem artiklerne i direktiv 95/62/EF og artiklerne i nærværende direktiv.

Artikel 33 Ikrafttræden

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 34 Adressater

Dette direktiv er rettet til medlemsstaterne.

(1) Rådets resolution af 7. februar 1994 om fastlæggelse af principper for et alment udbud af teletjenester (EFT nr. C 48 af 16. 2. 1994, s. 1) og Rådets resolution af 18. september 1995 om udarbejdelse af den fremtidige lovgivningsmæssige ramme for teletjenester (EFT nr. C 258 af 3. 10. 1995, s. 1).

(2) Europa-Parlamentets beslutning af 19. maj 1995 om grønbogen om liberaliseringen af teleinfrastrukturer og kabel-tv-net - Del II, A4-0111/95 (EFT nr. C 151 af 19. 6. 1995).

(3) Udtalelse fra Det Økonomiske og Sociale Udvalg af 13. september 1995 om grønbogen om liberalisering af teleinfrastrukturer og kabel-tv-net - Del II (EFT nr. C 301 af 13. 11. 1995).

(4) Udtalelse fra Regionsudvalget om Kommissionens meddelelse: Europa på vej mod informationssamfundet: en handlingsplan (EFT nr. C 210 af 14. 8. 1995, s. 109).

(5) Fælles holdning (EF) nr. 34/96 vedtaget af Rådet den 18. juni 1996 med henblik på at vedtage Europa-Parlamentet og Rådets direktiv om samtrafik på teleområdet med hensyn til sikring af de almene tjenesteudbud og interoperabiliteten ved anvendelse af ONP-principperne (EFT nr. C 220 af 29. 7. 1996, s. 13).

(6) Se Kommissionens meddelelse om det almene tjenesteudbud for telekommunikation i perspektivet af et fuldt liberaliseret marked (KOM(96) 73 af 13. marts 1996).

(7) EFT nr. L 192 af 28. 6. 1990, s. 1.

(8) EFT nr. L 321 af 30. 12. 1995, s. 6.

(9) Se KOM(96) 73 af 13. marts 1996.

(10) EFT nr. L 281 af 23. 11. 1995, s. 31.

(11) Fælles holdning (EF) nr. 57/96 vedtaget af Rådet den 12. september 1996 med henblik på vedtagelse af Europa-Parlamentet og Rådets direktiv om beskyttelse af personoplysninger og kommunikationshemmeligheden i forbindelse med offentlige digitale telenet, herunder det tjenesteintegrerede digitalnet (ISDN) og offentlige digitale mobilnet (EFT nr. C 315 af 24. 10. 1996, s. 30).

(12) EFT nr. L 217 af 6. 8. 1991, s. 31.

BILAG I

BESKRIVELSE AF DE FACILITETER, DER ER HENVIST TIL I ARTIKEL 14 OG 15

DEL 1 Faciliteter henvist til i artikel 14, stk. 1

a) Tonesignalering eller DTMF (dual tone multifrequency operation)

Herved forstås, at det faste offentlige telefonnet skal være indrettet således, at DTMF-telefoner kan bruges til signalering til centralen ved hjælp af toner som defineret i ITU-T-anbefaling Q.23, og at der skal kunne anvendes samme toner for end-to-end signalering gennem nettet, både inden for den enkelte medlemsstat og mellem medlemsstaterne indbyrdes.

b) Selektiv spærring af afgående opkald

Herved forstås en facilitet, hvor abonnenten ved anmodning til udbyderen af telefonitjenesten kan få spærret afgående opkald af en nærmere defineret type eller til nærmere definerede numre.

DEL 2 Liste over faciliteter henvist til i artikel 15, stk. 1

a) »Vis Nummer«

Herved forstås, at den part, der modtager opkaldet, kan se opkaldsabonnentens nummer, inden samtalen etableres.

Implementeringen af denne facilitet skal ske i overensstemmelse med den relevante lovgivning om beskyttelse af personoplysninger og privatlivets fred, bl.a. direktiv 95/46/EF.

b) Direkte indvalg (eller andre faciliteter med tilsvarende funktionalitet)

Herved forstås, at brugere tilsluttet en PBX eller tilsvarende privat system skal kunne modtage opkald direkte fra det faste offentlige telefonnet uden indgriben fra PBX-operatørens side.

c) Viderestilling af samtale

Herved forstås, at indkommende opkald ved manglende svar/ved optaget/permanent skal kunne videredirigeres til et andet nummer i den samme eller en anden medlemsstat.

Implementeringen af denne facilitet skal ske i overensstemmelse med den relevante lovgivning om beskyttelse af personoplysninger og privatlivets fred, bl.a. direktiv 95/46/EF.

DEL 3 Liste over tjenester og faciliteter omhandlet i artikel 15, stk. 2

a) Fællesskabsdækkende adgang til grønne numre/frikaldsfaciliteter

Herved forstås tjenester, herunder opkaldstjenester, (kendt under forskellige betegnelser såsom grønne numre, frikaldsnumre, 800-numre), hvor den kaldende ikke betaler for opkaldet til det pågældende nummer.

b) Fællesbetalte opkald

Herved forstås tjenester, hvor den kaldende kun betaler en del af omkostningerne ved opkaldet til det pågældende nummer.

c) Fællesskabsdækkende særtjenester med overtaksering

Særtjenester med overtaksering er en facilitet, hvor prisen for brug af en tjeneste via et telenet kombineres med afgiften på selve opkaldet.

d) Fællesskabsdækkende identifikation af kaldende nummer

Herved forstås, at den part, der modtager opkaldet, kan se den kaldende parts nummer, inden samtalen etableres.

Implementeringen af denne facilitet skal ske i overensstemmelse med den relevante lovgivning om beskyttelse af personoplysninger og privatlivets fred, bl.a. direktiv 95/46/EF.

e) Adgang til telefonistekspedition i andre medlemsstater

Herved forstås, at brugere i én medlemsstat har adgang til telefonistekspedition/hjælpetjenester i en anden medlemsstat.

f) Adgang til nummeroplysningen i andre medlemsstater

Herved forstås, at brugere i en medlemsstat kan kalde nummeroplysningen i en anden medlemsstat.

Implementeringen af denne facilitet skal ske i overensstemmelse med den relevante lovgivning om beskyttelse af personoplysninger og privatlivets fred, bl.a. direktiv 95/46/EF.

BILAG II

OVERSKRIFTER FOR INFORMATION, DER SKAL OFFENTLIGGØRES I HENHOLD TIL ARTIKEL 11

DEL 1 Information, der skal indgives til det nationale myndighedsorgan i henhold til artikel 11, stk. 2

TEKNISKE KARAKTERISTIKA FOR GRÆNSEFLADER TIL NETTET

Der skal angives tekniske grænsefladespecifikationer for almindelige nettermineringspunkter, samt, hvor det er relevant, en henvisning til nationale og/eller internationale standarder eller anbefalinger:

- for analoge og/eller digitale fast- og mobilnet

a) grænseflade for enkelttilslutninger

b) grænseflade for gruppetilslutninger

c) grænseflade for direkte indvalg (direct dialling in - DDI)

d) andre almindeligt forekommende grænseflader

- for ISDN: (hvor dette udbydes)

a) grænsefladespecifikationer for basistilslutning og primærtilslutning i S/T-referencepunkterne, samt signaleringsprotokollen

b) information om, hvilke bærertjenester der kan fremføre taletelefonitjenester

c) andre almindeligt forekommende grænseflader

- og for eventuelle andre almindeligt forekommende grænseflader.

Ud over de ovenfor anførte informationer, der regelmæssigt skal indsendes til det nationale myndighedsorgan på den i artikel 11, stk. 2, anførte måde, skal alle organisationer, der udbyder faste offentlige telefonnet, hurtigst muligt informere deres nationale myndighedsorgan, hvis det konstateres, at bestemte netkarakteristika forhindrer terminaludstyr i at fungere korrekt. Det national myndighedsorgan skal på anmodning stille disse oplysninger til rådighed for leverandørerne af terminaludstyr.

DEL 2 Information, der skal offentliggøres i henhold til artikel 11, stk. 3

Bemærk:

Det nationale myndighedsorgan er ansvarligt for at sikre, at oplysningerne i dette bilag offentliggøres i overensstemmelse med artikel 11, stk. 3. Det er op til det nationale myndighedsorgan at afgøre, hvilke oplysninger der skal offentliggøres af de organisationer, der udbyder telenet og/eller offentligt tilgængelige telefonitjenester, og hvilke der skal offentliggøres af myndighedsorganet selv.

1. Organisationens (organisationernes) navn og adresse

Dette vil sige navn og adresse (hovedsæde) på den eller de organisationer, der udbyder faste offentlige telefonnet og/eller offentligt tilgængelige telefonitjenester.

2. Udbuddet af telefonitjenester

2.1. Omfanget af basistjenesten

Beskrivelse af de basale telefonitjenester, der udbydes, med angivelse af, hvad der er inkluderet i oprettelsesafgiften og abonnementsafgiften (f.eks. telefonistekspederede tjenester, telefonbøger, nummeroplysning, selektiv spærring af opkald, specificeret fakturering, vedligeholdelse osv.).

Det anføres, hvilke ekstra faciliteter og hvilke funktioner i telefonitjenesten der faktureres særskilt fra basistjenesten, og hvor det er relevant, henvises der til de tekniske standarder eller specifikationer, de opfylder.

2.2. Takster

Herunder takster for tilslutning, alle former for samtaletakster og vedligeholdelse samt nærmere oplysninger om rabatordninger og særlige, målrettede takstordninger.

2.3. Kompensations-/tilbagebetalingspolitik

Herunder nærmere oplysninger om eventuelle kompensations- eller tilbagebetalingsordninger.

2.4. Typer af vedligeholdelsesservice, der tilbydes

2.5. Standardkontraktvilkår

Herunder oplysning om en eventuel minimumskontraktperiode.

3. Tilslutningsvilkår for terminaludstyr

Dette omfatter en fuldstændig oversigt over det nationale myndighedsorgans krav til terminaludstyr på linje med bestemmelserne i direktiv 91/263/EØF eller 93/97/EØF, herunder i relevant omfang vilkårene for kabling hos kunden og nettermineringspunktets placering.

4. Adgangs- og brugsrestriktioner

Dette omfatter enhver form for brugsrestriktioner, der er pålagt i overensstemmelse med kravene i artikel 13.

BILAG III

INDIKATORER, DEFINITIONER OG MÅLEMETODER FOR LEVERINGSTIDER OG TJENESTEKVALITET I OVERENSSTEMMELSE MED KRAVENE I ARTIKEL 12

>TABELPOSITION>

BILAG IV

TIDSPLAN OMHANDLET I ARTIKEL 33

>TABELPOSITION>

BILAG V

SAMMENLIGNENDE OVERSIGT

>TABELPOSITION>